Se ”Dans – dig fri og lækker” på TV2 Nord Salto søndage klokken 19.45. Du kan også streame hele serien ved at trykke her. 52-årige Lene Simonsen husker det tydeligt. Sønnen var netop taget afsted på efterskole, og hun stod alene tilbage i hjemmet. Efter nogle hårde år med skilsmisse, faderens og hundens død, ramte ensomheden pludselig som en hammer. - Der knækkede filmen for mig. Så måtte jeg sige ”nu kan jeg ikke mere”, siger Lene Simonsen. - Alt var noget lort Lene begyndte i behandling for angst og depression hos en psykoterapeut, og hun gik hos psykoterapeuten i et års tid. Men de svære tanker og følelser dominerede fortsat, og hun besluttede sig for, at der skulle ske noget andet. En aften så hun en udsendelse om danseterapi hos Rikke Bruun-Mortensen, som har dansestudiet BeYou i Aalborg. - Jeg tænkte ”det er det, jeg skal”, siger Lene Simonsen, der samme aften skrev en besked til Rikke. Rikke Bruun-Mortensen husker tydeligt de første samtaler med Lene. - Hun var en meget stille, dyster og trist kvinde. Hun havde meget vrede, og alt var noget lort. Det første, vi gjorde, var at gå i gang med at ændre tankesættet, siger Rikke Bruun-Mortensen. Et nyt syn på livet I begyndelsen foregik danseterapien på tomandshånd med Rikke Bruun-Mortensen, men efter to måneder følte Lene sig klar til at gå på et dansehold med andre kvinder. Her mødte hun et fællesskab, hvor man bakker hinanden op, og hvor glæden ved at danse er i centrum. - Jeg skulle have en tro på mig selv. Det manglede jeg helt. Jeg skulle acceptere, hvem jeg er, og hvordan jeg ser ud. Det havde jeg problemer med før, siger Lene Simonsen. Samtalerne med Rikke hjalp. Det samme gjorde timerne i dansestudiet. Lene Simonsen fik langsomt, men sikkert, et nyt syn på livet – og på sig selv. Da Rikke Bruun-Mortensen opfordrede hende til at være med i et stort danseshow på Skråen i Aalborg, sagde hun ja. - Jeg er kommet langt. Hvis Rikke var kommet og havde sagt, vi skulle lave et show, da jeg startede her, tror jeg, at jeg var bakket ud – men nu skal jeg være med, siger Lene Simonsen med et smil. Hun har valgt at dele sin historie for at inspirere andre til at kaste sig over dansen. - Jeg vil gerne være med til, at andre kvinder får samme oplevelse, som jeg har fået, siger hun. I serien ”Dans – dig fri og lækker” møder vi fire kvinder, hvis liv er blevet forandret, efter de har kastet sig over dans. Stream serien ved at trykke her. Se første afsnit i serien her:

Opsummering:
Da Lene Simonsen kæmpede med angst og depression, var det danseterapi, der fik hende til at se lyst på tilværelsen igen.